แทงข้างหลัง (อีกแล้ว)
เห็น 3 ค่ายมือถือ ออกมาแถลงคัดค้าน กสทช. ในเรื่อง การกำหนดเพดานค่าบริการ แล้วรู้สึกสะอิดสะเอียนพิลึก
11 ก.ค. 2559

–ตามกระแสโลก—
โดย บูรพา สงวนวงศ์
 
เห็น 3 ค่ายมือถือ ออกมาแถลงคัดค้าน กสทช. ในเรื่อง การกำหนดเพดานค่าบริการ แล้วรู้สึกสะอิดสะเอียนพิลึก
เหตุผลก็สูตรสำเร็จเดิม หนีไม่พ้นเอาผู้ใช้บริการมาอ้าง อีกตามเคย
บ้างก็ว่า เพดานค่าบริการจะทำให้ความหลากหลายของแพคเกจลดลง ทำให้ผู้ใช้บริการไม่ได้รับประโยชน์เต็มที่
บ้างก็ว่า ทำให้การแข่งขันไม่เป็นไปตามกลไกของตลาดอย่างเสรี
บ้างก็ว่า เป็นการทำให้ผู้ประกอบการขาดแรงจูงใจที่จะพัฒนาประสิทธิภาพในการให้บริการ
ซึ่งไอ้ข้อสุดท้ายเนี่ยหนักสุด เพราะบังอาจขู่อีกว่า ผู้ให้บริการอาจต้องใช้เทคโนโลยีที่ต่ำลง เพื่อเป็นการตอบแทนเพดานราคาให้สาสม
ข้อตกลงเงื่อนไขการเข้าประกวดราคา (ทีโออาร์) มันบอกชัดเจนอยู่แล้ว และค่ายมือถือก็ต้องรู้ตั้งแต่ก่อนเข้าประมูลแล้ว
ใบอนุญาตหลายหมื่นล้าน มีเหรอที่ผู้ประกอบการจะไม่นั่งดีดลูกคิดมาก่อนว่า สู้ราคาได้ถึงไหน?
เอ๊ะ! หรือว่าคิดแต่ประมูลมาให้ได้ก่อน แล้วค่อยหาทางต่อรอง…?
ถ้าเป็นเช่นนั้นจริง บอกเลยไม่เป็นผลดีต่อผู้ถือหุ้นแน่ เพราะมันบ่งชี้ถึงความไม่แน่นอน (สูง) ของผลประกอบการในอนาคต
อย่าลืมนะครับ เรื่องค่าบริการต้องถูกลงเนี่ย เป็นเงื่อนไขหลักข้อหนึ่งที่ทำให้กระแสสังคมส่วนใหญ่ร่วมสนับสนุนให้การประมูลเกิดขึ้นมาได้
แล้วก็อย่าลืมนะครับ จุดประสงค์หลักของการออกใบอนุญาต คือ การทำให้ประชาชนผู้ใช้บริการได้รับประโยชน์สูงสุดจากทุกมิติ
ยกตัวอย่าง มิติที่ 1 คือ ประชาชนได้ใช้บริการในราคาที่ถูกลง เนื่องจากผู้ให้บริการมีต้นทุนต่ำลง เมื่อเทียบกับสมัยระบบสัมปทานที่ต้องแบ่งรายได้ปีๆหนึ่งก็ 1-3 หมื่นล้านให้กับหน่วยงานเจ้าของคลื่น หรือพวกเสือนอนกิน
มิติที่ 2 คือ ประชาชนได้รับประโยชน์จากการลงทุนโครงสร้างพื้นฐาน ระบบสาธารณูปโภค ฯลฯ เพิ่มขึ้น เนื่องจากภาครัฐสามารถจัดเก็บรายได้ ได้เต็มเม็ดเต็มหน่วย โดยที่เงินไม่ต้องไปผ่านพวกเสือนอนกิน
มิติที่ 3 คือ ประชาชนได้ใช้บริการที่มีประสิทธิภาพสูงขึ้น คุณภาพดีขึ้น เพราะผู้ให้บริการมีรายได้เพื่อนำไปพัฒนาโครงข่าย รวมถึงเทคโนโลยีต่างๆเพิ่มขึ้น…ก็เหตุผลเดิม คือ ไม่ต้องไปจ่ายให้พวกเสือนอนกินอีกต่อไป
เห็นได้ชัดว่า การประมูลใบอนุญาตถือกำเนิดขึ้นมาได้ เป็นเพราะมีเหตุผลที่เป็นรูปธรรม และสามารถจับต้องได้
แล้วแบบนี้ ผู้ให้บริการทั้ง 3 ราย คือ  ADVANC TRUE DTAC ยังจะกล้าหักหลังประชาชนผู้ใช้บริการอีกเหรอครับ?
ความหวังของประชาชนผู้ใช้บริการขอฝากไว้กับ กสทช. นั่นแหละครับ…